PTECH คว้างานตรวจสอบระบบ ”ฮุนได” 67 ลบ. จ่อยื่นไฟลิ่งเข้าตลาดหุ้น
PTECH เซ็นสัญญาให้บริการงาน NDE & PWHT โครงการ IRPC Euro V ที่โรงกลั่น IRPC จังหวัดระยอง ให้กับ “ฮุนได เอ็นจิเนียริ่ง” มูลค่างาน  67 ล้านบาท ส่งซิกเซ็นสัญญาลูกค้าใหม่ครึ่งปีหลังอีก 1-2 ราย ดันแบ็กล็อกปีนี้แตะ 280 ล้านบาท ส่งซิกเข้าตลาดหุ้นเร็วๆ นี้
PTECH เซ็นสัญญาให้บริการงาน NDE & PWHT โครงการ IRPC Euro V ที่โรงกลั่น IRPC จังหวัดระยอง ให้กับ “ฮุนได เอ็นจิเนียริ่ง” มูลค่างาน  67 ล้านบาท ส่งซิกเซ็นสัญญาลูกค้าใหม่ครึ่งปีหลังอีก 1-2 ราย ดันแบ็กล็อกปีนี้แตะ 280 ล้านบาท ส่งซิกเข้าตลาดหุ้นเร็วๆ นี้
12 ก.ค. 2565

ดร.ทิวา ศิวะภิญโญยศ ประธานกรรมการ บริษัท พีเออี เทคนิคอล เซอร์วิส จำกัด (มหาชน) หรือ PTECH ประกอบธุรกิจประเภทกิจกรรมวิชาชีพวิทยาศาสตร์และกิจกรรมทางวิชาการ โดยให้บริการด้านกิจกรรมงานวิศวกรรมและการให้คำปรึกษาทางด้านเทคนิคที่เกี่ยวข้อง หรืองานระบบเอ็กซเรย์ (ตรวจสอบ) โครงการ เปิดเผยถึงภาพรวมของอุตสาหกรรมว่า หลังจากภาพรวมของเศรษฐกิจในประเทศไทยเริ่มมีการฟื้นตัว ซึ่งเป็นผลจากการเปิดประเทศส่งผลให้เม็ดเงินลงทุนเริ่มไหลกลับสู่การลงทุนในแต่ละโครงการ
โดยเฉพาะโครงสร้างพื้นฐานจากทั้งภาครัฐบาลและภาคเอกชน ที่เริ่มทยอยกลับมาเปิดให้มีการประมูลงานในแต่ละโปรเจคมากขึ้น ส่งผลให้ภาพรวมอุตสาหกรรมงานบริการด้านการตรวจสอบระบบกลับมาคึกคักมากขึ้น และด้วยศักยภาพและความพร้อมของ “พีเออี เทคนิคอล เซอร์วิส” ทั้งด้านบุคลากร และความเชี่ยวชาญ ในเข้าประมูลและรับการตรวจสอบระบบได้อย่างต่อเนื่อง โดยเฉพาะในกลุ่มอุตสาหกรรมโรงกลั่น, อุตสาหกรรมปิโตรเลียม รวมถึงอุตสาหกรรมโครงสร้างพื้นฐาน (Infrastructure) ที่ บริษัทฯมีความเชี่ยวชาญ และประสบการณ์ ที่มีมายาวนานกว่า 23 ปี
ล่าสุด บริษัทฯได้เซ็นสัญญากับ บริษัท ฮุนได เอ็นจิเนียริ่ง จำกัด (HYUNDAI) ร่วมลงนามสัญญาให้บริการงาน NDE &amp; PWHT สำหรับโครงการ IRPC Euro V ที่โรงกลั่น IRPC จังหวัดระยอง มูลค่างานกว่า 67 ล้านบาท โดยการลงนามในครั้งนี้ เป็นการการันตีถึงศักยภาพของบริษัทฯในเรื่องของมาตรฐานการให้บริการด้านการตรวจสอบทางวิศวกรรม และในครึ่งปีหลังบริษัทฯมีแผนเตรียมเซ็นสัญญาเพื่อเข้าตรวจสอบระบบให้กับกลุ่มพันธมิตรอีก 1-2 ราย ซึ่งจะผลักดันให้มูลค่างานในมือ (Backlog) ในปีนี้แตะระดับ 280 ล้านบาท จากปัจจุบันอยู่ที่ 130 ล้านบาท พร้อมตั้งเป้าสู่การเป็นหนึ่งในผู้นำระดับต้นๆ ของประเทศทางด้านงานบริการตรวจสอบทางวิศวกรรม
นอกจากนี้ บริษัทฯยังมีแผนเข้าจดทะเบียนในตลาดหลักทรัพย์แห่งประเทศไทย ซึ่งปัจจุบันบริษัทฯ ได้แปรสภาพเป็นบริษัทมหาชนเป็นที่เรียบร้อยแล้ว ขณะนี้อยู่ระหว่างขั้นตอนการเตรียมความพร้อม ในการปรับโครงการภายใน ทั้งนี้หากขั้นตอนดังกล่าวแล้วเสร็จ บริษัทฯเตรียมยื่นแบบคำขอเพื่อเสนอขายหลักทรัพย์ (Filing) เพื่อเข้าจดทะเบียนในตลาดหลักทรัพย์แห่งประเทศไทย ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ในขั้นตอนต่อไปทันที